ET Euroopa Liidu Teataja C 188/54

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga

(2016/C 188/09)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 artikli 6 lõike 2 kolmanda lõigu mõistes (1).

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga (2)

„CRUDO DI CUNEO”

ELi nr: PDO-IT-02118 – 4.2.2016

KPN ( X ) KGT ( ) GTT ( )

1. Taotlejate rühm ja õigustatud huvi

Consorzio di Tutela della denominazione di origine protetta „Crudo di Cuneo” Corso Dante Alighieri n.51 C/o Unione Industriali della Provincia di Cuneo 12100 Cuneo ITALIA

Ühendusel Consorzio di Tutela della denominazione di origine protetta „Crudo di Cuneo” on seadusekohane õigus esitada muutmistaotlus vastavalt põllumajandus-, toiduainete- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☒ Toote kirjeldus — ☒ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu [Õigusalane ajakohastamine]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Toote kirjeldus

Kahe järgmise punkti muudatused on omavahel seotud.

— Tootespetsifikaadi artikli 2 punkti 2.2 viimase lõigu järgmist lauset „Kasvatatavate sigade keskmine kaal (eluskaal) partii kohta peab olema 156 kg (+/– 10 %).” on muudetud järgmiselt: „Kasvatatavate sigade keskmine kaal (eluskaal) partii kohta peab olema 165 kg (+/– 10 %).”

— Tootespetsifikaadi artikli 2 punktis 2.6 esitatud nõuet „laagerdumise viimases etapis on kaal vahemikus 7–10 kg” on muudetud järgmiselt: „laagerdumise viimases etapis on kaal vahemikus 8,5–12 kg”. Muudatusega on ette nähtud suurendada sigade keskmist kaalu partii kohta ja sellest tulenevalt suurendada ka laagerdunud sinkide kaalu. Viimastel aastatel on seakasvatajad täheldanud, et tapale toodavad samas vanuses ja arenguetapis sead on raskemad kui 10–15 aastat tagasi. Kuigi sinkide tootmiseks kasutatava liha algsed omadused on säilinud, on geneetilise valiku tulemusel hakatud aretama sigu, kes on tapaetapis raskemad kui varem. Uued parandatud geenitüübid on suurendanud sigade päevast kasvuiivet ja söödaväärinduse näitajat, sigade söödaratsioonid on paremini tasakaalustatud ja tõhusamad ning koos loomade heaolutingimuste parandamisega võimaldab see saada sama ajavahemiku jooksul suurema kaaluiibega sigu ja parima kvaliteediga tagajäsemeid. Tapmiseks ette nähtud sigade keskmise kaalu suurenemine ja sellest tulenevalt ka valmis sinkide kaalu suurenemine toob kaasa vajaduse teha tootespetsifikaati muudatus, millel on kaks eesmärki: viia sinkide tootmine vastavusse seakasvatuse tegelikkusega ja tagada singi „Crudo di Cuneo” KPN kvaliteediomadused, kasutades parimas vanuses sigade tagajäsemeid. Sellist muudatust loetakse väikeseks muudatuseks, kuna see vastab määruse (EL) nr 1151/2012 artikli 53 lõike 2 kolmanda lõigu punktidele a–e.

Tootmismeetod

— Artikli 5 punkti 5.5 „Soolamisetapp” järgmist lauset „Soolamisetapi kestus ei tohi olla lühem kui kaks nädalat.” on muudetud järgmiselt: „Soolamisetapi kestus ei tohi olla lühem kui 12 päeva.” Vajadus vähendada soolamisetapi vähimat kestust 14 päevalt 12 päevale on seotud teadusuuringutega ning edusammudega liha säilitamistehnikate ja töötlemise valdkonnas – nüüd on soolamisetapis vaja kasutada ka vähem soola kui mõned aastad tagasi. Sel põhjusel tuleks soolamisetapi kestust lühendada. Eelkõige on väikesema kaaluga (12–13 kg) trimmitud tagajäsemete puhul vaja soolamisaega lühendada, et tagajäse liialt soolaseks ei muutuks ning singi tootmine oleks vastavuses tarbijate uute toidualaste nõuetega. Sellist muudatust loetakse väikeseks muudatuseks, kuna see vastab määruse (EL) nr 1151/2012 artikli 53 lõike 2 kolmanda lõigu punktidele a–e.

Muu – õigusalane ajakohastamine

— Artiklit 8 „Sinki, millele on käesoleva tootespetsifikaadi sätete kohaldamise alusel antud kaitstud päritolunimetus „Crudo di Cuneo”, kontrollib heakskiidetud kontrolliasutus kooskõlas määruse (EÜ) nr 510/2006 artikliga 10.” on muudetud järgmiselt: „Spetsifikaadile vastavust kontrollitakse kooskõlas määruse (EL) nr 1151/2012 artikliga 37. Kontrolliasutus, kes kontrollib spetsifikaadile vastavust, on ISTITUTO Nord Ovest qualità Soc. Coop.-P.zza Carlo Alberto Grosso, 82, 12033 Moretta (CN), ITALIA.” Pärast määruse (EL) nr 1151/2012 jõustumist on osutunud vajalikuks ajakohastada artikli viiteid õigusaktidele ja lisada viited kontrolliasutusele.

KOONDDOKUMENT

„CRUDO DI CUNEO”

ELi nr: PDO-IT-02118 – 4.2.2016

KPN ( X ) KGT ( )

1. Nimetus(ed)

„Crudo di Cuneo”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Toote „Crudo di Cuneo” tootmiseks võib kasutada üksnes selliste sigade värskeid tagajäsemeid, kes on sündinud, kasvatatud ja tapetud määratletud tootmispiirkonnas.

Enne vabasse ringlusse lubamist peab toode „Crudo di Cuneo” olema valmistamisprotsessist algusest arvestatuna laagerdunud vähemalt 10 kuud; laagerdumise viimases etapis on toote kaal vahemikus 8,5–12 kg; lõikepind on ühtlase punase värvusega; välimine ja sisemine pehme tailihaosa on tihke, mitte lõtv; nähtav (välimine) rasvakiht on valge, servast kollane ja tihke, mitte pehme; lõhn ja maitse lõikamisel: aromaatne, küps, mahe; sisemine rasv on valge ja seda on väikestes kogustes peamise lihaskoe vahel ja sees; puudub igasugune ebanormaalne lõhn. Torkamisel ei tohi rasval olla rääsunud, piima-, kala- ega muud ebatavalist lõhna. Reielihase tailihaosa keemiline koostis peab olema järgmises vahemikus: soola 4,5–6,9; niiskusesisaldus 57–63 %; proteolüütilised ühendid 22–31 %. Välised anomaaliad puuduvad: kamar ja luu peavad olema terved, ilma paakunud või eriti pehmete kohtadeta. Lõikepinna värvus: ühtlane, ilma laikude või triipudeta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Sööt

Söödakogus on koostatud loomade vajaduste katmiseks kolme järgneva etapi jooksul: põrsaste üleskasvatamine, eelnuumamine ja nuumamine:

1. PÕRSASTE ÜLESKASVATAMINE (eluskaal kuni 30 kg)

Söödakoguse tunnused

— Toorvalk 16–22 %

— Seeduv energia päevas 3 230 – 3 900

— Lüsiin (g/kg) 10–16 %

— Toorkiud 3–5 %

Päevaratsioon (jaotatud protsendimääradeks, mis esindavad eri komponente; ratsioon moodustab eluskaalust 4 %)

— Mais 35–40

— Soja(jahu) 16–20

— Nisu 12–15

— Oder 13–17

— Sojaoaõli 1–3

— Pehmenisukliid 8–12

— Mineraalainete ja vitamiinide lisandid 3–5

Kõnealuse etapi jooksul ei tohi kasutada: pihustuskuivatamisel saadud sea plasmat, rõõsa piima tooteid ja selle kõrvalsaadusi ning kontsentraate.

2. EELNUUMAMINE (eluskaal 30–80 kg)

Söödakoguse tunnused

— Toorvalk 15,50–18 %

— Seeduv energia päevas 3 200 – 3 600

— Lüsiin (g/kg) 7–16 %

— Toorkiud 3,5–5 %

Päevaratsioon (jaotatud protsendimääradeks, mis esindavad eri komponente; ratsioon moodustab eluskaalust 3 %)

— Mais 45–49

— Soja(jahu) 14–18

— Nisu 10–13

— Oder 9–12

— Rasvad 1,5–2

— Pehmenisukliid 10–14

— Mineraalainete ja vitamiinide lisandid 3–5

3. NUUMAMINE (eluskaal 80–165 kg)

Söödakoguse tunnused

— Toorvalk 13,5 %–17,5 %

— Seeduv energia päevas 3 100 – 3 400

— Lüsiin (g/kg) 6 % – 9 %

— Toorkiud 3,5 % – 5,5 %

Päevaratsioon (jaotatud protsendimääradeks, mis esindavad eri komponente; ratsioon moodustab eluskaalust 2,3 %)

— Mais 49–53

— Soja(jahu) 12–16

— Nisu 9–12

— Oder 8–11

— Rasvad 1–1,5

— Pehmenisukliid 10–14

— Mineraalainete ja vitamiinide lisandid 3–5

Kõnealuse etapi jooksul ei tohi kasutada: kalaõli (rohkem kui 40 kg eluskaaluga loomade puhul), rohkem kui 4 % õlisisaldusega õlikooke (rohkem kui 120 kg eluskaaluga loomade puhul), kondiitritööstuse jäätmeid, tahket leiba (alates 60 kg eluskaalust kuni tapamajja viimiseni), mis tahes tapasaaduste jäätmeid ja loomajahu; riisi kõrvalsaadusi.

Iga etapi nõuded võivad varieeruda olenevalt looma kasvumäärast või erakordselt soojast suvest tingitud ebatavalistest ilmastikuoludest.

Söödas kasutatav tooraine on peamiselt pärit piirkonnast, kus toodet „Crudo di Cuneo” valmistatakse ning suur osa teraviljast on kasvatatud põllumajandusettevõtetes, kus ka sigu kasvatatakse.

Tooraine

Singi „Crudo di Cuneo” valmistamisel võib kasutada Itaalia Large White’i ja Landrace’i tõu või genotüübi sigu, kelle tõugu on parandatud Itaalia tõuraamatu kohaselt (Libro Genealogico Italiano) või nimetatud tõugu kultide järeltulijaid; Itaalia tõuraamatu kohaselt parandatud Itaalia Duroci tõugu kultide järeltulijaid, ja muud tõugu kultide või hübriidkultide järeltulijaid, kui need on aretatud vastavalt selektsiooni- ja ristamisskeemidele, mille eesmärgid ei ole vastuolus Itaalia tõuraamatu ettekirjutustega raskete sigade tootmise kohta.

Toote „Crudo di Cuneo” tootmisel ei ole lubatud kasutada sea külmutatud tagajäsemeid. Kultide ja aretusemiste liha on keelatud kasutada. Tootmisprotsessis kasutatud tagajäsemed peavad olema pärit loomalt, kes on tapetud vähemalt 24 tundi, kuid mitte rohkem kui 120 tundi varem.

3.4. Täpsustage tootmise erietapid, mis peavad toimuma määratletud geograafilises piirkonnas

Kaitstud päritolunimetusega toote „Crudo di Cuneo” tootmiseks võib kasutada üksnes kõrgete heaolu standardite kohaselt kasvatatud loomadelt saadud tagajäsemeid. Selliseid standardeid on võimalik tagada, kui loomadele ei tekitata sigala- ega veostressi ei üleskasvatamise, eelnuumamise ega nuumamise etapis. Lisaks sellele peab põllumajandusettevõte tagama, et nuumamisetapi tulemused on kooskõlas lõpptootele iseloomulike tunnustega. Toodet „Crudo di Cuneo” iseloomustab õige kogus välisrasva. Seepärast peavad loomad olema sündinud ja kasvanud tootmispiirkonnas.

Tapmine peab samuti toimuma tootmispiirkonnas, osaliselt seepärast, et tapmise ja liha töötlemise vahel ei tohi mööduda rohkem aega, kui selleks ette nähtud, ning osaliselt seepärast, et pikamaavedu võib põhjustada muljumisi ning hematoome ja vermeid, mis võivad töötlemisnõudeid rikkuda.

Tagajäsemete töötlemine ja laagerdumine on tihedalt seotud tootmispiirkonna inim- ja loodusaspektidega; seetõttu on toote „Crudo di Cuneo” tootmine piiratud kõnealuse piirkonnaga.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Sinki „Crudo di Cuneo” tohib müüa nii tervelt koos kondiga kui ka konditustatult, avamiskindlalt pitseeritud vaakumpakendis tükeldatult või viilutatult.

Singi „Crudo di Cuneo” tükeldamine peab toimuma nii, et iga tüki kamaral on näha varasemalt singile vajutatud templi jälg.

3.6. Sellise toote märgistamise erieeskirjad, millele registreeritud nimetus viitab

Vabasse ringlusse lubatud tootel „Crudo di Cuneo” KPN peab olema toote päritolu ja määratlust tõendav eristatav tempel ja toote identifitseerimist võimaldav logo, mis pressitakse ettevõttes põletusmärgina tagajäseme kahele suurimale küljele.

Toote „Crudo di Cuneo” KPN pakenditele ja märgistele või muudele tootele kinnitatud siltidele, seotud nöörivõrudele ja lipikutele peab olema selgelt loetavalt, kustumatult ja kõikidest muudest andmetest kergesti eristatavalt trükitud iseloomulik ja üheselt mõistetav logo, komisjoni määruse (EL) nr 1151/2012 artiklis 12 osutatud liidu sümbol, ning identifitseerimisnumber, mis on antud igale kontrollisüsteemiga hõlmatud tootjale. Toote „Crudo di Cuneo” KPN logo kaks põhikomponenti toote tuvastamiseks on singi stiliseeritud kujutis ning kolmnurk või kiil (itaalia keeles: il cuneo), mis iseloomustab provintsi pealinna Cuneo kiilukujulist geograafilist asukohta kahe jõe vahel.

4. Geograafilise piirkonna täpne määratlus

Toote „Crudo di Cuneo” toomispiirkond asub Liguuria Alpide (colle di Cadibonast quello di Navani), mereäärsete Alpide (colle di Tenda mäemassiivini) ja Cotti Alpide vahel. Kõnealused mägipiirkonnad moodustavad U-kujulise kõrgplatoo, mida põhja-lõuna suunal läbivad Tanaro ja Po jõed ning nende lisajõed. Kõnealune piirkond hõlmab Cuneo ja Asti provintse ning Torino provintsi järgmisi haldusüksusi: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone ja Vinovo. Tänu piirkonnas valitsevatele tuultele püsivale stabiilsele niiskustasemele (50 % – 70 %) ja mõõdukale aasta keskmisele temperatuurile (ilma suurte kõikumisteta talvel ja suvel) valmib toode „Crudo di Cuneo” ühtlaselt, mis tagab tootele iseloomulikud proteolüütilised näitajad ja väikese niiskusesisalduse.

5. Seos geograafilise piirkonnaga

Seos kaitstud päritolunimetuse tootmispiirkonna, seakasvatuse, toote „Crudo di Cuneo” valmistamise ja laagerdamise vahel ulatub ammustesse aegadesse. Piirkonna erilised mulla- ja kliimatingimused eristavad seda teistest aladest ning annavad tootele iseloomulikud, lõpptarbija poolt kergesti äratuntavad kvalitatiivsed tunnused.

Toote „Crudo di Cuneo” soolasisaldusega tihedalt seotud niiskusesisaldus on tingitud mäestikutuultest, mis puhuvad geograafilise piirkonna mägedest ööl ja päeval eri suundadesse ning vähendavad õhuniiskust. See on toote optimaalseks laagerdumiseks vältimatu ning otsustava tähtsusega „Crudo di Cuneo” väikese niiskusesisalduse, laagerdumise kestuse ja proteolüüsi näitajate jaoks. Tihedat seost toote ja keskkonna vahel kujutavad endast ka kasutatud toorained, mille omadustest oleneb singi proteolüüs. Cuneo piirkonnas kasvatatakse sigu põllumajandusettevõtetes, mille asukoha kõrgus on keskmiselt 350 meetrit merepinnast, kus talveudu ja suvepõua puudumine mõjub soodsalt loomade tervisele. Liha laagerdumise kiirendamisele aitavad lisaks tervislikule õhule ning puhtale veele kaasa ka tervislik ja looduslik, kohalikest teraviljadest toodetud sööt. Proteolüüs on seotud liha välispinnal arenevate mikroorganismidega: oskustööliste teostatud kerge soolamine tagab selle, et seni tagajäseme liha sees olnud niiskus tõuseb kapillaare pidi välispinnale. Selle tõttu tekivad singi tailihaosa välispinnal kergelt suurenenud niiskusega mikroklimaatilised tingimused; see soodustab hallitus- ja pärmiseente teket, mis tailiha proteiine lagundades vabastavad peptiide, mõjutades sellega oluliselt nii toote „Crudo di Cuneo” maitset kui ka lõhna.

Sajandeid on inimene oluliselt panustanud kaitstud päritolunimetuse kvaliteeti ja tarbijate hulgas saavutatud heasse mainesse, täiustades eri valmistamistehnikaid, mida on põlvest põlve edasi pärandatud kuni tänapäevani. 1618. aastast pärit teoses „Clypeo del gentilhuomo” on Guglielmino Prato üksikasjalikult kirjeldanud Piemonte singimeistri oskustööd.

Toote „Crudo di Cuneo” tarbimine on aadliperede, kloostrikoolide ja kloostrite singitellimusi kajastavate arvukate ajalooliste tõenditega hästi dokumenteeritud. Suureneva nõudluse tõttu rajati mitmeid uusi töötlemisettevõtteid.

Toode „Crudo di Cuneo” KPN on mitmete inim- ja keskkonnategurite koosmõju tulemus, mis on aegade jooksul mõjutanud lõpptoodet ning aidanud kaasa selle kvalitatiivsete omaduste kujunemisele.

Viide spetsifikaadi avaldamisele:

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Crudo di Cuneo” muutmise ettepaneku 13. novembri 2015. aasta Itaalia Vabariigi Teatajas nr 265.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 179, 19.6.2014, lk 17.

(2) ELT L 343, 14.12.2012, lk 1.